รัฐบาลไทย-ข่าวทำเนียบรัฐบาล-ศธ.จัดคลินิกพิเศษห้องเรียนกีฬา ที่กระบี่
วันจันทร์ที่ 16 มกราคม 2560
ศธ.จัดคลินิกพิเศษห้องเรียนกีฬา ที่กระบี่
กระทรวงศึกษาธิการ จัดคลินิกพิเศษโครงการห้องเรียนกีฬาที่ จ.กระบี่ โดยมีอดีตนักกีฬาทีมชาติไทยมาร่วมฝึกทักษะกีฬาให้แก่นักเรียน นําโดยพิชัย คงศรี อดีตนักฟุตบอลทีมชาติไทย รวมทั้งนักกีฬาทีมชาติฟุตบอลชายและวอลเลย์บอลหญิง
โดยมี พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิด เผยช่วง3เดือนที่ผ่านมาประสบผลสําเร็จในการแข่งขันทัวร์นาเม้นท์ต่าง ๆ ตั้งเป้ารับเพิ่ม ม.1 และ ม.4ปีการศึกษาหน้าใน 4 ภูมิภาค ที่สุโขทัย มหาสารคาม กระบี่ และสมุทรสาคร โดยชั้นม.4 เปิดรับสมัครแล้วตั้งแต่ 14-22 มกราคม 2560 ส่วน ม.1รับสมัคร20-24 กุมภาพันธ์ 2560
เมื่อวันศุกร์ที่ 13 มกราคม 2560 ที่มารีไทม์ ปาร์ค แอนด์ สปา รีสอร์ท อ.เมืองกระบี่:พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ พร้อมด้วย พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ เข้าร่วมการประชุมปฏิบัติการ "การคัดเลือกนักเรียนโครงการห้องเรียนกีฬา ปีการศึกษา 2560"
รมช.ศึกษาธิการกล่าวว่า จากการที่กระทรวงศึกษาธิการได้ดําเนินโครงการห้องเรียนกีฬาใน 3 ภูมิภาค ที่โรงเรียนสุโขทัยวิทยาคม จ.สุโขทัย, โรงเรียนมหาสารคามพิทยาคม จ.มหาสารคาม และโรงเรียนกาญจนภิเษกวิทยาลัย กระบี่ จ.กระบี่ มาตั้งแต่เดือนตุลาคม2559หรือภาคเรียนที่ 2 ปีการศึกษา 2559 ในระดับชั้น ม.4 สายวิทย์-กีฬา และศิลป์-กีฬา ในประเภทกีฬาฟุตบอลชายและวอลเลย์บอลหญิงนั้น
ที่ประชุมได้รับทราบผลการดําเนินงานภาพรวมของโรงเรียนทั้ง 3 แห่งที่ได้ร่วมจัดการศึกษากับสถาบันการพลศึกษาในแต่ละจังหวัด ซึ่งพบว่ามีความก้าวหน้าทางสมรรถภาพทางกายและภาวะโภชนาการที่สูงขึ้นตามลําดับ แม้จะเป็นระยะเวลาเรียนเพียงภาคเรียนเดียวก็ตามโดยนักเรียนกีฬาวอลเลย์บอลหญิงมีค่าเฉลี่ยของน้ําหนักตัวในช่วงเปิดเทอมเฉลี่ย 62 กก. แต่ปัจจุบัน (มกราคม 2560) มีค่าเฉลี่ยลดลงเหลือ 58 กก. รวมทั้งค่าเฉลี่ยส่วนสูงจาก 158.25 ซม. เพิ่มขึ้นเป็น 158.61 ซม. ตลอดจนค่าเฉลี่ยดัชนีมวลกาย หรือ Body Mass Index (BMI) ปัจจุบันอยู่ที่ 23.12 ลดลงจากเดิมที่มีค่าเฉลี่ย29.22ส่วนนักเรียนกีฬาฟุตบอลชายช่วงเปิดเทอมเดือนตุลาคม2559มีมีค่าเฉลี่ยของน้ําหนักตัว63.60แต่ปัจจุบัน (มกราคม 2560) มีค่าเฉลี่ยลดลงเหลือ60.53รวมทั้งค่าเฉลี่ยส่วนสูงจาก168.06ซม. เพิ่มขึ้นเป็น168.28ซม.ตลอดจนค่าเฉลี่ยดัชนีมวลกาย หรือ Body Mass Index (BMI) ปัจจุบันอยู่ที่21.25ลดลงจากเดิมที่มีค่าเฉลี่ย27.80
นอกจากนี้ ผลงานของนักเรียนที่ได้เข้าร่วมการแข่งขันในทัวร์นาเม้นท์ต่าง ๆ ที่ผ่านมาประสบผลสําเร็จเป็นที่น่าพอใจเช่น โรงเรียนกาญจนาภิเษกวิทยาลัย กระบี่ ได้รางวัลชนะเลิศและรองชนะเลิศการแข่งขันวอลเลย์บอลแห่งประเทศไทย "กาญจนาเกมส์", ลําดับที่ 2 การแข่งขันวอลเลย์บอลรุ่นอายุไม่เกิน 18 ปี กีฬานักเรียนนักศึกษาแห่งชาติ หรือโรงเรียนสุโขทัยวิทยาคม จ.สุโขทัย ก็ได้รับรางวัลชนะเลิศกีฬามัธยมศึกษาแห่งชาติ "สุโขทัยเกมส์" เป็นต้น
ส่วนการเปิดห้องเรียนกีฬาในปีการศึกษา 2560จะมีโรงเรียนเข้าร่วมโครงการเพิ่มเติมอีก 1 แห่ง ที่โรงเรียนเฉลิมพระเกียรติสมเด็จพระศรีนครินทร์ฯ จ.สมุทรสาครซึ่งเป็นจังหวัดที่ไม่มีโรงเรียนกีฬาตั้งอยู่ และจะมีการเปิดรับนักเรียนเข้าเรียนชั้น ม.1 เพิ่มขึ้น จากเดิมที่รับเฉพาะ ม.4 เท่านั้น เพราะความเห็นของหน่วยงานที่เกี่ยวข้องและนักกีฬาทีมชาติ ก็เห็นตรงกันว่าหากพัฒนาเด็กตั้งแต่ชั้น ม.1ขึ้นมาจะช่วยพัฒนาสมรรถภาพทางกายและภาวะโภชนาการได้ดีกว่าเด็กโตโดยเกณฑ์การคัดเลือกนักเรียนทั้ง 2 ประเภทกีฬา จะให้อดีตนักกีฬาชั้นนําทีมชาติไทยเข้ามาช่วยในการสอบคัดเลือกเพื่อช่วยกลั่นกรองนักเรียน สร้างความน่าเชื่อถือในการทดสอบ และยังเป็นการประชาสัมพันธ์โครงการอีกด้วย
โดยปีนี้จะเปิดรับสมัครระดับชั้น ม.1 ในวันที่ 20-24 กุมภาพันธ์ 2560 ประกาศผล 9 มีนาคม 2560 ส่วนชั้น ม.4 เปิดรับสมัครในวันที่ 14-22 มกราคม 2560 ประกาศผลวันที่ 10 กุมภาพันธ์ 2560 และรายงานตัวเข้าเรียนพร้อมกันในวันที่ 11-12 มีนาคม 2560โดย รมช.ศึกษาธิการขอให้สํานักงานคณะกรรมการการศึกษาขั้นพื้นฐาน (สพฐ.) เร่งประชาสัมพันธ์โครงการให้ประชาชนได้รับทราบอย่างทั่วถึง พร้อมทั้งให้ความสําคัญกับระบบการคัดเลือกให้มีความโปร่งใสและยุติธรรม
อนึ่ง ในภาคบ่ายวันเดียวกัน รมช.ศึกษาธิการ ได้เป็นประธานเปิดคลินิกพิเศษห้องเรียนกีฬา ที่โรงเรียนกาญจนาภิเษกวิทยาลัย กระบี่ อ.คลองท่อมโดยมีอดีตนักกีฬาทีมชาติไทยมาร่วมฝึกทักษะกีฬาให้แก่นักเรียนโครงการห้องเรียนกีฬากระบี่ นําโดยนายพิชัย คงศรี รวมทั้งอดีตนักกีฬาฟุตบอลทีมชาติไทย คือ นายวัชรวิช พชรบรรพต และนายเคย์ ลังกาวงศ์ ส่วนอดีตนักกีฬาวอลเลย์บอลหญิงทีมชาติไทยมี น.ส.นราพร ผงทอง, นางอโนทัย ทองอยู่ และ น.ส.รัตนาภรณ์ อาลัยสุข ร่วมเปิดคลินิกพิเศษในครั้งนี้
นายพิชัย คงศรีกล่าวว่า โครงการห้องเรียนกีฬาเป็นโครงการที่ดีมาก ประเทศญี่ปุ่นและเกาหลีใต้ต่างก็ทําโครงการเช่นนี้มาแล้วกว่า20ปี ซึ่งช่วยให้นักเรียนที่สนใจได้มีโอกาสฝึกทักษะด้านกีฬาชั้นสูง เพราะปัจจุบันกีฬาทั้งสองประเภทเป็นกีฬาอาชีพที่สร้างรายได้ที่สูงให้แก่นักกีฬา และจากประสบการณ์ที่อยู่ในถนนสายฟุตบอลตลอดระยะเวลา 20 ปีที่ผ่านมา จะได้ถ่ายทอดทักษะและประสบการณ์ให้แก่นักเรียนตลอดระยะเวลา 3 วันที่เปิดคลินิกพิเศษในครั้งนี้ และขอฝากข้อคิดให้กับนักเรียนในโครงการด้วยว่า"อยากสูงต้องเขย่ง อยากเก่งต้องขยัน ทุกอย่างต้องทําบ่อย ๆ หมั่นฝึกฝน สงสัยอะไรต้องถาม ไม่ต้องอาย"
นายทวีชัย เกลี้ยงเกลา นักเรียนโครงการห้องเรียนกีฬา ชั้น ม.4 โรงเรียนกาญจนาภิเษกวิทยาลัย กระบี่กล่าวว่า โครงการนี้เป็นโครงการที่ดีที่ช่วยให้ได้เล่นกีฬาและเรียนในสิ่งที่ชอบ โดยไม่เสียค่าใช้จ่ายจนจบปริญญาตรี ซึ่งตั้งแต่เปิดเทอมที่ผ่านมาโรงเรียนก็เอาใจใส่ดูแลเป็นอย่างดี จึงขอขอบพระคุณผู้อํานวยการโรงเรียน (นายประพันธ์ งานดี) และคณะครู ที่ให้การดูแลพวกเราเป็นอย่างดี และขอขอบคุณนโยบายดี ๆ เช่นนี้ของรัฐบาล